แนวโน้มดัชนีเช้านี้แกว่งไซด์เวย์
นักวิเคราะห์ฯคาดตลาดหุ้นไทยเช้านี้แกว่งไซด์เวย์ ระหว่างเทรดอาจมีแรงขายทำกำไร ให้แนวรับ 1,150 แนวต้าน 1,180 จุด
9 มี.ค. 2555

นักวิเคราะห์ฯคาดตลาดหุ้นไทยเช้านี้แกว่งไซด์เวย์ ระหว่างเทรดอาจมีแรงขายทำกำไร ให้แนวรับ 1,150 แนวต้าน 1,180 จุด          น.ส.วีณา นายดู กรรมการผู้จัดการ บล. โอเอสเค(ประเทศไทย) กล่าวว่า ตลาดหุ้นไทยเช้านี้คาดว่าจะแกว่งไซต์เวย์ ในระหว่างเทรดอาจจะมีแรงขายทำกำไรออกมาบ้าง เนื่องจากตลาดฯได้ปรับตัวขึ้นมา 14% และเงินบาทก็แข็งค่ากว่า 30% ซึ่งนับจนถึง ณ วันนี้น่าจะทำให้นักลงทุนต่างชาติได้รับผลกำไรไปแล้วประมาณ 16-17% อีกทั้งตั้งแต่ต้นปีนี้จนถึงปัจจุบันต่างชาติก็ได้ซื้อหุ้นไทยมาแล้วประมาณ 5 หมื่นล้านบาท ดังนั้นจะเห็นได้ว่าตลาดฯน่าจะเต็มที่แล้ว ซึ่งหากต่างชาติจะซื้อเข้าพอร์ตอีกก็น่าจะเป็นช่วงครึ่งหลังปีนี้มากกว่า          อย่างไรก็ดี ตอนนี้ตลาดฯก็ยังไม่ได้มีปัจจัยลบมาดึงให้ปรับตัวลง และปัจจัยนอกประเทศในช่วง Short term นี้เศรษฐกิจในสหรัฐฯก็ดูดีขึ้น และเรื่องของกรีซก็น่าจะตกลงกันได้แล้ว เพียงแต่ก็ยังไม่มีปัจจัยใหม่ทำให้เงินต่างชาติไหลเข้ามาเพิ่มขึ้นอีก           "เศรษฐกิจของยุโรปก็ยังถดถอยอยู่ ส่วนเศรษฐกิจสหรัฐฯก็ดูดีขึ้นเล็กน้อย มีแต่ทางจีน และอินเดีย ดูเหมือนจะกลับกัน อย่างด้านจีนก็มีการปรับลดเป้า GDP ลงเหลือ 7.5%"น.ส.วีณา กล่าว พร้อมให้แนวรับ 1,150 จุด แนวต้าน 1,180 จุด